CELEX: 32017R2460
Language: el
Date: 2017-10-30 00:00:00
Title: Κανονισμός (ΕΕ) 2017/2460 της Επιτροπής, της 30ης Οκτωβρίου 2017, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων, όσον αφορά τον κατάλογο των εργαστηρίων αναφοράς της Ένωσης (Κείμενο που παρουσιάζει ενδιαφέρον για τον ΕΟΧ )

29.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 348/34
            
         ΚΑΝΟΝΙΣΜΌΣ (ΕΕ) 2017/2460 ΤΗΣ ΕΠΙΤΡΟΠΉΣ
   της 30ης Οκτωβρίου 2017
   για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων, όσον αφορά τον κατάλογο των εργαστηρίων αναφοράς της Ένωσης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 θεσπίζει γενικούς κανόνες για τη διενέργεια επίσημων ελέγχων για την επαλήθευση της συμμόρφωσης, μεταξύ άλλων, με τους κανόνες υγιεινής των τροφίμων. Σύμφωνα με τον εν λόγω κανονισμό, τα εργαστήρια αναφοράς της Ευρωπαϊκής Ένωσης («εργαστήρια αναφοράς της ΕΕ») είναι υπεύθυνα ιδίως για την παροχή λεπτομερών αναλυτικών μεθόδων στα εθνικά εργαστήρια αναφοράς και για τον συντονισμό της εφαρμογής αυτών των μεθόδων. Τα εργαστήρια αναφοράς της ΕΕ απαριθμούνται στο παράρτημα VII του εν λόγω κανονισμού.
            
         
               (2)
            
            
               Το εργαστήριο αναφοράς της ΕΕ για το πρόγραμμα εργασίας στον τομέα του γάλακτος και των γαλακτοκομικών προϊόντων αποσκοπεί κυρίως στην παροχή αναλυτικών μεθόδων και στην εξασφάλιση κοινής προσέγγισης για τις διεργαστηριακές δοκιμές επάρκειας που διενεργούνται από τα εθνικά εργαστήρια αναφοράς για δείκτες ποιότητας όπως οι αριθμοί σωματικών κυττάρων και τα μικρόβια. Τόσο τα επίσημα εργαστήρια που διενεργούν επίσημους ελέγχους όσο και τα εργαστήρια που χρησιμοποιούνται όλο και περισσότερο από τις επιχειρήσεις τροφίμων για την ανάλυση αυτών των δεικτών, οι οποίοι αποτελούν παράγοντα καθορισμού της τιμής του γάλακτος που συλλέγεται στο αγρόκτημα, διαθέτουν πλέον εξειδικευμένη τεχνογνωσία σχετικά με τον τρόπο ορθής διεξαγωγής των αναλύσεων αυτών.
            
         
               (3)
            
            
               Το εργαστήριο αναφοράς της ΕΕ για το γάλα και τα γαλακτοκομικά προϊόντα δεν απαιτείται πλέον εντός της Ένωσης. Ως εκ τούτου, θα πρέπει να διαγραφεί από τον κατάλογο των εργαστηρίων αναφοράς της ΕΕ που παρατίθεται στο παράρτημα VII του κανονισμού (ΕΚ) αριθ. 882/2004.
            
         
               (4)
            
            
               Συνεπώς, το παράρτημα VII του κανονισμού (ΕΚ) αριθ. 882/2004 θα πρέπει να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο μέρος I του παραρτήματος VII του κανονισμού (ΕΚ) αριθ. 882/2004, το σημείο 1 απαλείφεται.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Οκτωβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.